REGULAMENTUL (CE) NR. 722/2007 AL COMISIEI
din 25 iunie 2007
de modificare a anexelor II, V, VI, VIII, IX și XI la Regulamentul (CE) nr. 999/2001 al Parlamentului European și al Consiliului de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor norme pentru prevenirea, controlul și eradicarea anumitor forme transmisibile de encefalopatie spongiformă (1), în special articolul 23,
întrucât:
(1)
Regulamentul (CE) nr. 999/2001 stabilește normele pentru prevenirea, controlul și eradicarea encefalopatiei spongiforme transmisibile (EST) la animale. El se aplică producției și introducerii pe piață a animalelor vii și a produselor de origine animală și, în anumite cazuri specifice, și exportului acestora.
(2)
Articolul 5 al Regulamentului (CE) nr. 999/2001 prevede că statutul privind encefalopatia spongiformă bovină (ESB) a statelor membre sau a țărilor terțe sau regiunilor (denumite în continuare „țări sau regiuni”) se determină prin clasificarea într-una din cele trei categorii. Anexa II a respectivului regulament stabilește reguli de determinare a statutului ESB al țărilor sau al regiunilor. Articolul 5 al respectivului regulament prevede, de asemenea, o reevaluare a clasificării comunitare a țărilor având în vedere stabilirea de către Organizația Mondială pentru Sănătatea Animală (OIE) a unei proceduri de clasificare a țărilor în funcție de categorii.
(3)
Anexa V la Regulamentul (CE) nr. 999/2001 stabilește reguli pentru colectarea și depozitarea materialelor cu riscuri specificate și Anexa IX la respectivul regulament stabilește reguli pentru importul în Comunitate a animalelor vii, a embrionilor, ovulelor și produselor de origine animală.
(4)
Pe durata sesiunii generale a Organizației Mondiale pentru Sănătatea Animalelor (OIE) din mai 2005, a fost adoptată o nouă procedură simplificată pentru clasificarea țărilor în funcție de riscul ESB, bazată pe trei categorii.
(5)
Regulamentul (CE) nr. 999/2001 a fost modificat prin Regulamentul (CE) nr. 1923/2006 pentru a transpune acest nou sistem de clasificare în legislația comunitară. Ca urmare a acestei modificări, anexele II, V și IX la Regulamentul (CE) nr. 999/2001 trebuie modificate pentru a fi luat în considerare noul sistem de clasificare.
(6)
În absența unei decizii privind clasificarea țărilor în conformitate cu articolul 5 alineatele (2) sau (4) din Regulamentul (CE) nr. 999/2001, dispozițiile de la articolul 9 și de la anexa VI nu s-au aplicat. Având în vedere că noul sistem de clasificare se va aplica începând cu 1 iulie 2007 și pentru a alinia dispozițiile acestei anexe cu regulile aplicabile în conformitate cu măsurile tranzitorii bazate pe probe științifice și cu modificările aduse acestor articole, anexa VI trebuie modificată.
(7)
Anexa VIII la Regulamentul (CE) nr. 999/2001 stabilește condițiile de introducere pe piață și de export a animalelor vii, a materialului seminal, a ovulelor și a embrionilor și a produselor de origine animală. Capitolul C al acestei anexe stabilește condițiile pentru comerțul intracomunitar pentru anumite produse de origine animală. Aceste condiții trebuie modificate pentru a se ține seama de noul sistem de clasificare.
(8)
Punctul 5 din partea D a anexei XI la Regulamentul (CE) nr. 999/2001 stabilește măsuri privind comerțul intracomunitar cu bovine născute sau crescute în Regatul Unit înainte de 1 august 1996 și importul în Comunitate a produselor din carne derivate din cervidee. Din motive privind protecția sănătății umane și animale, aceste măsuri trebuie să continue să se aplice după 1 iulie 2007.
(9)
Din motive de claritate și coerență, dispozițiile privind comerțul intracomunitar și exportul către țări terțe a bovinelor născute și crescute în Regatul Unit, înainte de 1 august 1996, trebuie stabilite în anexa VIII iar dispozițiile privind importul de produse din carne derivate din cervidee trebuie stabilite în anexa IX.
(10)
Măsurile tranzitorii cu privire la materialele cu riscuri specificate conținute în anexa XI la Regulamentul (CE) nr. 999/2001 ar trebui să nu se mai aplice în funcție de fiecare țară sau regiune, imediat după data de adoptare a deciziei privind clasificarea acestor țări sau regiuni. Prin urmare, anexa XI trebuie abrogată.
(11)
Prin urmare, Regulamentul (CE) nr. 999/2001 trebuie modificat în consecință.
(12)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexele II, V, VI, VIII, IX și XI la Regulamentul (CE) nr. 999/2001 se modifică în conformitate cu anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 iunie 2007.